གླུ་ཨ་ལ་ལ་མོའི་ཨ་ལ་ལེན།།གླུ་ཐ་ལ་ལ་མོའི་ཐ་ལ་ལེན།།ལྷ་ཆེན་ཚངས་པ་དཀར་པོ་འབོད།།གཉན་ཆེན་སྐུ་ལྷ་གེར་མཛོད་འབོད།།གླུ་རྒྱལ་གཙུག་ན་རིན་ཆེན་འབོད།།ཡུལ་ལྷ་རྨ་རྒྱལ་སྤོམ་ར་འབོད།།དཀར་པོ་གླིང་གི་བསྟན་པ་སྐྱོངས།།ས་འདིའི་ས་ངོ་མ་ཤེས་ན།།ལྷ་གུར་དཀར་པོའི་སྒོ་མདུན་རེད།།ང་འདྲ་ང་ངོ་མ་ཤེས་ན།།ཆེ་རྒྱུད་གསེར་བའི་དཔོན་པོ་ལ།།ལྡོང་གི་ཉི་འབུམ་དར་ཡག་ཡིན།།དེ་རིང་བཀྲ་ཤིས་ཉི་མ་ལ།།གླིང་དཀར་རྒྱལ་བློན་འཁོར་དང་བཅས།།ཆེ་རྒྱུད་གསེར་བའི་མགྲོན་བཟང་ལ།།ཆིབས་བསུ་གདན་བཀོད་འདི་འདྲ་ཡོད།།དབུས་མི་འཇིགས་གསེར་གྱི་ཁྲི་ཕངས་ལ།།མི་དབང་སེང་ཆེན་རྒྱལ་པོ་བཞུགས།།གཡས་ཀྱི་གཡུ་ཁྲི་སྔོན་པོ་ལ།།འདན་སྲས་གཡུ་ཡི་མེ་ཏོག་བཞུགས།།གཡོན་གྱི་དངུལ་ཁྲི་དཀར་པོ་ལ།།འབུམ་པའི་དགྲ་བླ་རྩེ་རྒྱལ་བཞུགས།།གོང་གྲལ་གཡས་ཀྱི་འབོལ་གདན་ལ།།ཁུ་བོ་སྤྱི་དཔོན་རྒྱལ་པོ་དང་།།སྐྱ་ལོའི་སྟོན་པ་རྒྱལ་མཚན་བཞུགས།།གོང་གྲལ་གཡོན་གྱི་འབོལ་ཁྲི་ལ།།ཡབ་ཆེན་སེང་བློན་རྒྱལ་པོ་དང་།།ཁུ་བོ་ཁྲོ་ཐུང་རྒྱལ་པོ་བཞུགས།།གཡས་གྲལ་སྟག་གི་རི་མོ་ལ།།གསེར་བའི་ཉི་འབུམ་ང་དང་གཅིག།ཁྲི་དཔོན་གཡུ་ཁྲི་གུང་སྔོན་གཉིས།།མུ་སྤྱང་རིན་ཆེན་དར་ལུ་སོགས།།དཔོན་རྒྱུད་གྲལ་ཐོབ་ལྟར་དུ་སྡོད།།གཡོན་གྲལ་གཟིག་གི་ཐིག་ལེ་ལ།།བློན་ཆེན་འདན་མ་བྱང་ཁྲ་གཅིག།སྒ་བདེའི་ཆོས་སྐྱོང་བེར་ནག་གཉིས།།དཔའ་ལྷ་མི་སྤྱང་དཀར་པོ་སོགས།།རྒྱབ་གྲལ་གཡས་ཀྱི་དང་པོ་ལ།།སྡིག་གཅོད་ཤན་པ་མེ་རུ་གཅིག།གཡུ་ལྷ་བུ་ཡི་ཐོག་འགྱུར་གཉིས།།དུང་སྐྱོང་སྟག་ལྷ་ཁྲི་དཀར་གསུམ།།ཨ་སྟག་དཔའ་བའི་གླུ་མོ་སོགས།།བཀའ་བློན་དཔའ་རྒོད་ཐོབ་ལྟར་བཞུགས།།རྒྱབ་གྲལ་གཡོན་གྱི་དང་པོ་ལ།།མ་ཡུམ་འགོག་བཟའ་ལྷ་མོ་གཅིག།རྒྱལ་ཡུམ་སེང་ལྕམ་འབྲུག་མོ་གཉིས།།ནེའུ་ཆུང་དབྱིངས་ཕྱུག་རྒྱལ་མོ་སོགས།།མ་སྲུ་དུང་སྨན་འཁོར་བཅས་བཞུགས།།དེ་མིན་གླིང་དཀར་ལྷ་ཡི་སྡེ།།དགའ་བའི་དགྱེས་འཛུམ་ཤིགས་སེ་བཞུགས།།གསེར་བ་ཤོག་གིས་བཤམས་པ་ཡི།།འདོད་ཡོན་མཆོད་པའི་སྟོན་མོར་རོལ།།ཟག་མེད་ཐུགས་ཀྱི་དགྱེས་བསྐྱེད་དུ།།བདེ་སྟོང་མཆོད་པའི་གླུ་བྲོ་འབུལ།།སྤྱན་གཟུགས་མཆོད་པའི་དཔལ་ལ་རོལ།།ཆེ་བའི་རྒྱལ་བློན་ཐམས་ཅད་ཀྱིས།།གླིང་དཀར་ལྷ་ཡི་སྡེ་བ་ཡིས།།ཆོས་སྲིད་བསྟན་པ་སྐྱོང་བའི་ཚུལ།།འདི་གྱིས་ཐུགས་བཀོད་ལ་སོགས་པ།།ཅི་ཡོད་དོན་དང་ལྡན་པར་མཛོད།།འདིར་ཕེབས་ཐུགས་ལ་དེ་ལྟར་ཞོག།ཅེས་གསུངས་པ་ན།